

 *Hobro, 4. december 2024*

**Fyrkats vikinger fejrer vintersolhvervet**

**Vikingerne holder vinterfest med boder, håndværk og stort fakkeltog**

**Lørdag 14. december mødes egnens vikinger for 28. gang til det årlige vintersolhvervsmarked på Vikingegården ved Fyrkat. Her fejrer de, at mørket snart afløses af lysere tider. Markedet byder på en række forskellige boder, hvor vikingerne demonstrerer håndværk og sælger hjemmegjorte varer. Der er desuden forskellige familieaktiviteter og flot ildshow i løbet af dagen, der afsluttes med det traditionsrige og meget stemningsfulde fakkeltog. Der er fri entré for alle.**

Vintersolhvervsmarkedet er en fast tradition på Vikingegården ved Fyrkat, og markedshallerne er som altid stopfyldt med en Odins velsignelse af ting og sager i alle afskygninger og prislejer. Markedet er derfor en enestående mulighed at finde håndlavede og personlige julegaver, som ingen andre får magen til. Alt sammen fremstillet med stor kærlighed til de gamle håndværk og til vikingernes verden.

I år deltager mere end 65 vikinger, som blandt andet sælger tasker, nålebundne vanter, syede huer og hætter, plantefarvet garn, knive, buer og pile, varer af horn, flettede og brikvævede bånd, træhåndværk, håndsmedede varer, mjød i mange smagsvarianter, vokslys, glasperler samt smykker af rav, sølv og bronze. Der er alt, hvad et vikingehjerte begærer – og mere til.

**Familieaktiviteter, håndværk og hjemmebrygget vikinge-øl**

Udover de mange handelsboder, er der også vikingeoplevelser for hele familien. I udstillingshuset kan man fx se, hvordan man brikvæver og købe smukke håndvævede bånd med hjem. Vil man hellere udfordre sig selv og være stærk og smidig som en viking, er der ude på pladsen mulighed for at deltage og dyste i forskellige vikingelege.

I løbet af eftermiddagen er der også vikingemusik i langhuset, der er smagsprøver på hjemmebrygget vikinge-øl og sidst, men ikke mindst, vil en viking optræde med et forrygende ildshow til ære for solens snarlige genkomst.

**Stemningsfuldt fakkeltog**

Vintersolhvervsmarkedet på Fyrkat afsluttes traditionen tro med et smukt og stemningsfuldt fakkeltog i de sene eftermiddagstimer, når mørket falder på. Her vil vikingerne gå rundt om gårdens langhus og efterfølgende ofre deres fakler på bålet og fremsige traditionelle vers om årets hjul, der drejer, og solen, der vil vende tilbage.

Forhåbentlig lykkes det igen i år at påvirke naturens kræfter og formilde guderne, så de lysere tider vender tilbage – også selv om solhvervet ifølge kalenderen først falder en uge senere nemlig den 21. december.

Det hele foregår på Vikingegården, Fyrkatvej 37 B, Hobro, og selv om der er gratis entre, er det en god ide at medbringe kontanter eller brudsølv til handel med vikingerne. I selve museumsbutikken vil det dog også være muligt at betale med kort. Her er der også mange spændende idéer til den perfekte julegave med historie – lige fra kopier af vikingesmykker fundet på Fyrkat til bøger om vikingernes liv og verden.

**Program**

Kl. 12.00 Vintersolhvervsmarkedet åbner

Kl. 12.30-13.30 Vikingelege og dyste for børn

Kl. 14.00-15.00 Musik i langhuset

Kl. 15.50 Ildshow til ære for solens genkomst

Kl. 16.00 Fakkeltog

**Tid og sted**

Lørdag 14. december 2024 kl. 12-16

Vikingemuseet Fyrkat, Fyrkatvej 37 B, 9500 Hobro

Fri entré

**Billedtekster**

**Vintersolhverv Fyrkat 1-4**

Vintersolhvervsmarkedet på Fyrkat den 14. december afsluttes med et smukt og stemningsfuldt fakkeltog i de sene eftermiddagstimer, når mørket falder på. Her fremsiges de traditionelle vers om årets hjul, der drejer, og solen der vender tilbage. Foto: Nordjyske Museer

**Fyrkat handel**

I vikingehusene er der boder med alverdens vikingevarer – lige fra tasker, punge, nålebundne vanter og huer, plantefarvet garn til knive, buer og pile – og som her mjød. Foto: Nordjyske Museer

**For yderligere information, kontakt venligst**

Museumsinspektør Anne Mette Gielsager.

Mail: anne.mette.gielsager@aalborg.dk

Telefon: 99 82 41 75